Verkfallið hefur víðtæk áhrif . Rætt við fimm yfirlækna sérgreina á Landspítala Verkfall háskólamenntaðra starfsmanna á heilbrigðisstofnunum hefur nú staðið hátt í tvo mánuði án þess að hilli undir lausn við samningaborðið . Þær stéttir sem eru í verkfalli eru geislafræðingar , lífeindafræðingar , ljósmæður og náttúrufræðingar en störf þeirra snerta nær alla starfsemi spítalans á einn eða annan hátt . Læknablaðið leitaði til fimm yfirlækna sérgreina á Landspítala og bað þá að lýsa áhrifum verkfallsins á þeirra deildir og sérsvið . Með þrotlausri baráttu starfsfólks og góðu samstarfi við þau stéttarfélög sem eru í verkfalli höfum við leitað allra leiða til að tryggja öryggi sjúklinga og koma í veg fyrir að fólk bíði varanlegt tjón . Hvort það hafi tekist er ekki ljóst . Fyrir því eru ýmsar ástæður . Í fyrsta lagi er við að eiga uppsafnaðan vanda fyrri verkfalla vetrarins . Í öðru lagi stendur verkfall fjögurra aðildarfélaga BHM enn með allri þeirri truflun á starfsemi sem þau hafa í för með sér . Geislafræðingar eru nauðsynlegir til að framkvæma rannsóknirnar sem við lesum úr en þegar rannsóknirnar eru ekki framkvæmdar getum við ekki veitt þá þjónustu sem við læknar teljum nauðsynlega . Verkfall ljósmæðra hefur fyrst og fremst áhrif , þrjá daga í viku , en allt annað gerir okkur lífið líka erfiðara , lífeindafræðingar í verkfalli fyrir hádegi , geislafræðingar allan daginn og í dag varð mér ljóst að tölfræðiráðgjafi ( náttúrufræðingur , BHM ) sem við leituðum til í samstarfi um vísindavinnu hefur verið í verkfalli í 6 vikur og vísindavinna verður víst seint talin bráðatilvik eða nauðsynleg heilbrigðisþjónusta , svo þar hlaðast mörg verkefni upp og verða jafnvel vanrækt . Áhrif verkfallsins eru mest í Blóðbankanum og á skurðstofum með afleiddum áhrifum á aðrar einingar . Þannig hefur þurft að fresta um 370 skurðaðgerðum en þar er um að ræða aðgerðir sem ekki eru mjög bráðar og sem ekki er hægt að framkæma þar eð aðkoma Blóðbanka eða rannsóknadeilda er nauðsynleg . Dregið hefur verið saman í mótefnagreiningum fyrir mæðraeftirlit en tilvikum sem ekki þola bið verið sinnt . Fengist hafa undanþágur til að sinna stofnfrumumeðferðum . Áhrifin eru margþætt . Verkfallið hefur líka haft þau áhrif að ýmsar blóðrannsóknir og sérrannssóknir á vefjasýnum eru ekki gerðar eða það tekur lengri tíma . Þetta veldur verulegri röskun á meðferð og eftirliti krabbameinssjúklinga . Það getur komið í ljós seinna , en hættan er raunveruleg að einhver hafi skaðast , muni skaðast eða jafnvel deyja . Hverjum svo sem um er að kenna , er ég forviða , hneykslaður og leiður að samfélagið skuli leyfa það að hér sé rekin algerlega ófullkomin heilbrigðisþjónusta á annan mánuð . Verkfallið hefur því hægt verulega á starfseminni hjá okkur .